আজ একটা মজার ঘটনা বলছি। ১৯৭২ বা ১৯৭৩ সাল। আমি তখন নড়াইল  ভিক্টোরিয়া কলেজে পড়ি। নড়াইল থেকে যশোরে যাচ্ছি। লক্কড় ঝক্কড় মার্কা বাস, স্টিয়ারিং আড়াই পাক ফলস, টপ গিয়ারে চটি মারতে হয়, খাইট্টা ব্রেক (আড়াই পাক ফলস,চটি মারা, খাইট্টা ব্রেক এর ব্যাখ্যা পরে একদিন দেবো)। তুলারামপুরে এসে এক সাপুড়িয়া বাসে উঠলো, সাথে বাঁকে এক পাশে একটা মাটির হাড়ি অন্য পাশে দুইটা কাঠের সাপের বাক্স। জানা গেল সে এই মাত্র খুব বড় একটা শঙ্খচূড় সাপ (King Cobra) ধরে এনেছে। আমরা সাপটার ফোঁশ ফোঁশ আওয়াজ শুনতে পাচ্ছিলাম। সাপুড়িয়া আরো জানালো সাপটা খুব রাগী এবং ধরতে গিয়ে সে প্রায় জানে মারা যাচ্ছিল। আমরা সাপুড়িয়ার  দিকে প্রশংসার দৃষ্টিতে তাকাচ্ছিলাম সেও খুব গর্বভরে আমাদের দৃষ্টিতে দৃষ্টি মেলাচ্ছিল, একট হিরো হিরো ভাব। নড়াইল যশোর রাস্তা তখন খুব অপ্রশস্ত ছিল, একটা বাস অন্য একটা বাসকে ক্রসিং করতে একপাশের চাকা রাস্তা থেকে নীচে নামানোর প্রয়োজন পড়তো। এই সময় সামনে থেকে একটা বাস এলো, সামনের বাসটাকে সাইড দেবার জন্য আমাদের বাসটা একপাশের চাকা নীচে নামালো। সম্ভবত সেখানে একটা বড় গর্ত ছিল বাসের চাকা সেখানে পড়ে বাসটা হঠাৎ করে অনেক খানি কাত হয়ে গেল এবং বড় ধরনের ঝাকি খেল। সাপুড়িয়ার মাটির হাঁড়িটা ছিটকে পড়ে ঠাস করে শব্দ করে ভেঙ্গে গেল।  সমস্ত বাস জুড়ে শুরু হয়ে গেল সাপ সাপ করে চিৎকার চেঁচামেচি। বাসের ড্রাইভার তার পাশের দরজা খুলে হাওয়া। যাত্রীরা সব বাসের সিটের উপর দাড়িয়ে চিল্লাফাল্লায় ব্যাস্ত। একটা জিনিষ আবারো লক্ষ করলাম মহিলারা চিৎকার চেচামেচিতে সত্যিকারের পারদর্শী। সে এক মহা হট্টগোল। হঠাৎ সাপুড়িয়ার এক মহা চিৎকারে সবাই থেমে গেল। সাপুড়িয়া জানালো হাড়িতে সাপ ছিলনা সাপ ছিল কাঠের বাক্সে, এবং সাপ সুষ্ঠুভাবে বাক্সেই আছে। সব কিছু ঠিকঠাক হলো, ড্রাইভার ফিরে এলো, যাত্রীরা যার যার সিটে বসলো, শুধু বেচারা সাপুড়িয়াকে বাস থেকে নামিয়ে দেওয়া হলো। তার শত  অনুরোধেও তাকে বাসে থাকতে দেওয়া হলোনা। আমাদের বাস ছেড়ে দিল, সাপুড়িয়া বেচারা যতক্ষণ বাসটা দেখা গেল অসহায় দৃষ্টিতে বাসের দিকে তাকিয়ে থাকল।